Dragi učenici, učitelji, roditelji, prijatelji škole…!

Dan škole svake je godine bio osobit i događaj i doživljaj kada na kraju nastavne godine u svečanoj dvorani Hrvatskog narodnog kazališta Zadar uz puno veselja, pjesme i plesa predstavljamo svoj rad i uspjehe.

Ove godine to neće biti na uobičajen i nama najdraži način, već prilagođen dobro poznatoj situaciji koju nitko nije mogao ni u snu predvidjeti i koja je dobro uzdrmala cijeli svijet, cijeli planet i tako nas prisilno ujedinila i ponukala da mijenjamo svoje navike, način ponašanja, razmišljanja kao i odnos prema prirodi i ljudima. Nadam se da nas je učinila barem malo boljima…

Školu u kojoj smo svi, pored učenja i stjecanja novih znanja, toliko voljeli druženje, prijatelje, šale i nestašluke, iznenada je zamijenila škola na daljinu, mobiteli, tableti, računala, televizija, ukratko - tehnologija.

Nije bilo nimalo lako, ni vama, dragi učenici, koji ste morali jako puno samostalno raditi, istraživati, učiti, služiti se novim alatima i tehnologijama, a ni učiteljima koji su se također morali prilagoditi novonastaloj situaciji i uložiti puno vremena i truda kako bi potaknuli i ohrabrili svoje učenike, bili im na raspolaganju za brojna pitanja, objašnjenja i povratne informacije. I roditelji su preuzeli svoj dio odgovornosti, i da nije bilo njihova doprinosa, škola na daljinu ne bi sigurno bila ovako uspješna. I stručni su suradnici biti svima dostupni na daljinu, uz suradnju s učiteljima u aplikaciji Teams zaživjela je i mrežna stranica Knjižnica na daljinu na kojoj su zajedničkim djelovanjem nastojali obogatiti i olakšati koronavirusom opustošenu svakodnevicu elektroničkim knjigama, kazališnim predstavama na daljinu, virtualnim šetnjama muzejima, zanimljivim edukativnim sadržajima, obilježavanjem značajnijih datuma i savjetima psihologa, defektologa i pedagoga.

Svima hvala na uloženu trudu, zalaganju i naporima kako bismo iz ove, nikome ugodne i lake situacije, izvukli ono najbolje.

Tijekom školske godine imali smo više značajnih događanja od kojih bih izdvojila na početku školske godine obilježavanje Europskog dana jezika, Europskog dana sporta, Dane kruha i Dan kravate, sudjelovanje na poetskom maratonu Millenium stih, projekt s Eko udrugom Zadar Voda je život, sudjelovali smo u akciji sadnje stabala Boranka koju je pokrenuo Savez izviđača, Hrvatske šume i Hrvatska gorska služba spašavanja, eko projektu Pogodi pravi koš u suradnji s Gradom Zadrom. Kao i svake godine obilježili smo Dan ružičastih majica, Dan sjećanja na žrtve Vukovara i Škabrnje, a Božićnim sajmom u kojem je veliki doprinos dala naša zadruga Mlade ruke i koncertom vokalne skupine A.C.A. Cresendo obogatili smo predblagdansko vrijeme….

U sklopu Erasmus projekta „ **Ujedinjeni u različitosti**“, učenici naše škole posjetili su prijatelje u gradu Contrexeville u Francuskoj i posjet obilježili nizom zajedničkih aktivnosti predviđenih projektom od kojih je jedan od najvažnijih bio posjet Strasbourgu i Europskom parlamentu.

U prosincu 2019. u svečanoj dvorani Sveučilišta predstavili smo monografiju škole autora Pavla Jerolimova u kojoj je predstavljena bogata prošlost škole, ali i njezini noviji uspjesi i postignuća, u veljači smo na stranicama škole objavili prvi broj našeg časopisa Petraš. Zaživio je i Volonterski klub uključivši se u radionice i humanitarne akcije.

Završena su i četiri eTwinning projekta, **Svjetski dan izumitelja** u kojem su sudjelovali učenici 2.a i šestih razreda koji su istraživali, izrađivali plakate i prezentacije, predstavljali znanstvenike, a njihov skeč koji prikazuje interakciju između Slavoljuba Penkale i Fausta Vrančića vidjet ćete u programu koji slijedi i **STEM4Change** učenika 8.b i 8.c razreda na temu klimatske promjene s posebnim osvrtom na ciljeve održivog razvoja i obnovljive izvore energije. Tijekom nastave na daljinu nastavili su s radom te virtualno obilježili Dan planeta Zemlje pri čemu su istraživali posljedice pandemije COVID-19 na planet Zemlju uz izložbu svojih fotografija, zatim projekt **Innovating the future** i **Digitalna vremenska kapsula COVID-19 – otvoriti 2040.** godine u kojem su učenici pomoću mrežnih alata kreirali videa, pokazali kako su TwinSpace i Zoom postale kreativne virtualne učionice timskog rada i suradnje, napisali pismo svima koji su važni u sprječavanju pandemije, izradili logo projekta te kreirali niz kvizova i prezentacija u međunarodnim grupama.

Naša učiteljica matematike Anita Šimac dobila je eTwinning nagradu, nacionalnu oznaku kvalitete za STEM projekte, a **Škola oznaku eTwinning škole** kao nagradu za kvalitetno uključivanje IKT-a i međunarodne suradnje u svakodnevan rad te se našla u elitnom društvu među 86 predškoloskih, osnovnoškolskih i srednjoškolskih ustanova u RH.

Iako se ove godine mnoga županijska natjecanja nisu održala, ipak moramo spomenuti uspjeh naših učenica Nuše Pedišić, Nike Ivane Medić, Eme Vidović, Antonije Džaja i Petre Miloševski koje su pod mentorstvom Snježane Lovraković osvojile prvo mjesto na Županijskom natjecanju u šahu. Učenik Marko Stjepanović osvojio je drugo mjesto na Županijskom natjecanju iz engleskog jezika, mentorica Sandra Pupovac, a učenica Lara Senzenberger 2. mjesto iz njemačkog jezika, mentorica Nediljka Nekić. David Dragaš je svojim nastupom postigao zapažen uspjeh na Gradskoj smotri Lidrano s mentoricm Jadrankom Amanović te je predložen za županijsku smotru koja nažalost nije održana.

A sad vam predlažem, pogledajte što će vam naši učenici i učitelji pokazati u svojim maštovitim i zabavnim video uradcima koje su snimili u predahu između dva chata/razgovora s učiteljima, sastanka na Zoomu, dopisivanja u virtualnoj učionici ili poslanog domaćeg preko Whatsappa…

Svim učenicima i učiteljima želim što uspješniji završetak ove nepredvidive i neobične školske godine, godine za pamćenje, s nadom da ćemo se u novoj ponovo družiti uživo i da će naše dvorište, školski hodnici, knjižnica i učionice ponovo odjekivati veselom dječjom grajom i smijehom, bez čega je škola samo zgrada bez svog srca i duše ….

Svima želim sretan Dan škole ….i vidimo se u sretnijoj novoj školskoj godini!

Stanka Pera-Martinac, ravnateljica